Impey ry 2de plek in Frankryk los | Netwerk24
01 Maart 2021 08:27
Daryl Impey in aksie tydens die 20ste skof, 'n individuele tydtoets, van die Tour de France in 2020. Foto: Getty Images
Impey het die Royal Bernard Drome Classic oor 179,2 km 11 sekondes ná die wenner, die Italianer Andrea Bagioli (Deceuninck-Quick Step) voltooi.
Bagioli se wentyd was 4 uur, 23 minute en 18 sekondes.
In his 3rd race of the season for ISN: @darylimpey already delivers the goods.
Good to have you, man. #YallaISN #Spidertech @SpiderTech pic.twitter.com/1kbD1nyrFb
Dit is slegs die 36-jarige Impey se derde wedren vir sy nuwe span, Israel Start-Up Nation (ISN), nadat hy tevore by Mitchelton-Scott was.
"Ek is baie gelukkig om my eerste plek op die podium vir ISN te kry en om dinge op 'n hoë noot te begin," sê Impey in 'n verklaring van sy werkgewer.
"Ek wou weer die gevoel gehad het om 'n aanspraakmaker (vir 'n sege) te wees. Ek is die hele dag goed beskerm (deur sy spanmaats) en op die einde het Alessandro De Marchi (een van sy spanmaats) hom goed van sy taak gekwyt om my in 'n gunstige posisie te plaas."
Impey is die nasionale tydtoetskampioen.
Hy het in 2019 slegs die tweede Suid-Afrikaner tot op hede geword om 'n skofsege in die prestigeryke Tour de France te behaal.
Robert Hunter was die ander ryer wat dit vermag het toe hy in 2007 'n skof gewen het. – Sportredaksie